Kragnetwerk onder groot druk(Argieffoto: Johannes Plenio/pixabay) Die beleërde kragvoorsiener Eskom het gewaarsku die kragnetwerk sal die volgende week onder groot druk wees, weens ŉ vertraging om kragopwekkingseenhede op die stelsel te koppel. “Die kragnetwerk sal die komende week onder erge druk wees weens agt kragopwekkingseenhede wat nie beskikbaar is nie, weens tegniese probleme of vertragings in die instandhoudingsprogram,” het Eskom in ŉ verklaring Sondagmiddag laat gesê. Alhoewel van die eenhede Sondagaand en Maandag aangeskakel sal word, is die verwagting dat die stelsel vir die res van die week onder erge druk sal bly. Daar is ŉ vertraging om ŉ kragopwekkingseenheid aan te skakel by onderskeidelik Duvha- en Medupi-kragstasies. Kragopwekkingseenhede by Tutuka, Majuba, Komati, Kendal en twee eenhede by Hendrina is ook afgeskakel. Eskom wou verbruikers weer daaraan herinner dat die “verouderde kragopwekkingsinfrastruktuur onstabiel en onbetroubaar is”. “Alhoewel Eskom-spanne hard werk om soveel as moontlik van hierdie kragopwekkingseenhede so vinnig as moontlik aan te skakel, sal enige verdere probleme in die kragopwekking tot beurtkrag lei. Ons maan die mense van Suid-Afrika om te help om elektrisiteitsverbruik te verminder om Eskom te help om die ligte aangeskakel te hou.”